Diari Oficial de la Generalitat Valenciana


Sumari del DOGV 374, del 09-05-1986 (1986/806185)

DECRET 44/1986, de 21 de març, del Consell de la Generalitat Valenciana, sobre Mesures de Foment a l'Ocupació per a 1986.
-------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1986/03/21/44/dof/vci/html**

### Dades del document

Número de DOGV
:   374

Data del DOGV
:   09-05-1986

Secció del DOGV
:   DISPOSICIONS GENERALS

Número del document
:   1986/806185


Data del document
:   21-03-1986

Organisme emissor
:   Conselleria de Treball i Seguretat Social

Tipus de document
:   Decret

Anàlisi jurídica

Decret 44/1986, de 21 de març, del Consell de la Generalitat Valenciana, sobre Mesures de Foment a l'Ocupació per a 1986.  
La Llei de la Generalitat Valenciana 9/1984, de 29 de desembre, per la qual s'aprovà el Programa Econòmic Valencià per a 1984-87, va establir, entre altres, un programa de foment a l'ocupació; d'acord amb aquesta Llei, i amb la Llei 15/1985, de 30 de desembre, de Pressuposts de la Generalitat Valenciana per a 1986, cal establir la norma jurídica que possibilite les actuacions de la Conselleria de Treball i Seguretat Social, cara a estimular la creació de llocs de treball.   
La Conselleria de Treball i Seguretat Social, per a aquest exercici, ha determinat els objectius prioritaris següents:   
1. El programa d'Iniciatives Locals d'Ocupació com a instrument escaient per tal d'actuar sobre les borses d'atur existents a nivell comarcal, a partir dels recursos productius característics i en col·laboració amb les Administracions i Institucions Locals.   
2. El manteniment de les grans unitats productives, amb la instrumentació de mesures de suport i assistència tècnica, facilitant-ne l'ajust a les condicions actuals de mercat, en la mesura en què són un capital bàsic de la nostra economia per llur repercusió en l'ocupació directa i en la resta de l'estructura productiva, així com en la formació de capital humà; tot això en col·laboració amb altres Departaments i amb la pròpia iniciativa privada.   
3. El desplegament de programes de Formació Professional Ocupacional, destinats al reciclatge dels treballadors de certs sectors industrials en declivi i llur adaptació a les tècniques dels processos productius actuals, així com als joves aturats que manquen, i això és determinant, d'una qualificació professional adient.   
4. El foment de formes d'economia social, o de treball associat (Cooperatives i Societats Laborals), com a fórmula adequada perquè els propis treballadors i desocupats resolguen llurs problemes de col·locació, vinculats multes vegades a processos de crisis empresarials   
Per tal d'acomplir aquestes finalitats s'estableix una sèrie d'ajudes, subvencions a fi de crear o mantenir llocs de treball, per a la formació ocupacional, l'assistència tècnica, la promoció de col·locació jovenívola, la promoció de Centres d'Integració Sòcio-laboral per a col·lectius sotmesos a processos de reinserció social, estudis d'ocupació, etc... Aquestes ajudes s'adjudicaran a organismes, empreses i promotors directament o mijantcant Convenis de Col·laboració, així mateix es podran gestionar directament per la Conselleria si s'escau.   
Finalment, cal afegir que junt a aquests programes es duran a terme, en cas de ser aprovats pel Fons Social Europea, altres de subvencions de contractes per a jovens i aturats de llarga duració, i també alguns específics de Formació Ocupacional.   
Així mateix, els programes d'Ajudes a Cooperatives i Disminuïts regulats per l'Ordre del Ministeri de Treball i Seguretat Social, de 21 de febrer de 1986, i que són de competència exclusiva de la Generalitat Valenciana, seran desplegats normativament en breu per la Conselleria de Treball i Seguretat Social, a l'igual dels programes de jubilacions anticipades i les ajudes a guarderies laborals, que no han estat regulats per l'Administració Central.   
Amb totes aquestes mesures, així com acudint als recursos estatals, a través del Conveni de Col·laboració signat amb el Ministeri de Treball i Seguretat Social, i amb la gestió directa per la Conselleria d'una política d'informació, assessorament i assistència tècnica, es clou el conjunt d'actuacions a resoldre per la Conselleria de Treball i Seguretat Social en matèria de foment d'ocupació per a l'any 1986.   
En atenció d'aquests motius, a proposta del Conseller de Treball i Seguretat Social, i amb la deliberació prèvia del Consell en sessió celebrada el 21 de març de 1986,   
DECRETE:  
Article primer  
Hom estableix una línia d'ajudes de foment de l'ocupació per a l'any 1986 que estimule la promoció, la creació i el manteniment de llocs de treball. Les ajudes es concediran, directament o a través de Convenis de Col·laboració, a organismes públics o privats, a empreses o als promotors llurs, podent gestionar-se directament per la Conselleria de Treball i Seguretat Social, en projectes de clara repercusió en l'ocupació, d?interés local o comarcal, en determinats sectors productius, o a nivell de la Comunitat Valenciana. Tindran caràcter prioritari la concessió d'ajudes per al foment de l'ocupació a través de Cooperatives i Societats Laborals.   
Article segon  
Les ajudes es destinaran a les finalitats següents:   
1. Subvencions a empreses per a la creació o manteniment de llocs de treball.   
2. Ajudes per a la formació ocupacional.   
3. Assistència tècnica.   
4. Subvencions per a la promoció d'ocupació jovenívola.   
5. Estudis de col·locació i formació ocupacional.   
6. Subvencions per a la promoció de Centres d'Integració Sòcio-laboral.   
I en general, qualsevol altra iniciativa de creació d'ocupació.   
Article tercer  
Subvencions a empreses per a la creació o el manteniment de llocs de treball.   
La Conselleria de Treball i Seguretat Social podrà atorgar subvencions per a la creació de llocs de treball a aquelles empreses que n'augmenten el volum net de les plantilles, amb el compromís de mantenir aquests llocs durant, almenys, un any.   
Aquestes ajudes podran destinar-se també a projectes que tinguen com a objecte el manteniment de llocs de treball.   
Article quart. Formació Ocupacional.   
La Conselleria de Treball i Seguretat Social podrà finançar la realització de cursos de formació ocupacional, dirigits a la promoció, la creació i el manteniment de llocs de treball.   
Article cinqué. Assistència Tècnica.   
La Conselleria de Treball i Seguretat Social, en coordinació amb la Conselleria d'Indústria, Comerç i Turisme, podrà finançar les Assistències Tècniques que, tenint en compte el criteri d'incidència en la creació o manteniment de llocs de treball, consistesquen en alguna de les modalitats següents:   
-Prestació de serveis a càrrec d'empreses consultores especialitzades per a la captació i gestió d'inversions que promoguen la creació d'ocupació.   
-Selecció o contractació de Directors, Gerents o Tècnis.   
-Estudis previs a l'obtenció de recursos financers.   
-Auditories i informes econòmics.   
Article sisé. Subvencions a l'ocupació jovenívola.   
A fi de promoure l'ocupació jovenívola, la Conselleria de Treball i Seguretat Social promocionarà els contractes de treball en pràctiques i per a la formació de treballadors que accedesquen a la primera col·locació, d'acord amb la normativa vigent al respecte i, en concret, l'Ordre del Ministeri de Treball i Seguretat Social de 20 de febrer de 1986, sobre modificació de determinats articles de l'Ordre de 31 de juliol de 1985, pel que s'aprova el Pla Nacional de Formació i Inserció Profesional.   
Article seté. Estudis d'ocupació i formació.   
La Conselleria de Treball i Seguretat Social podrà desplegar estudis que tinguen com a objecte l'anàlisi de l'ocupació, de promoció d'ocupació o de formació ocupacional, tant per gestió directa d'aquesta Conselleria com a través de subvencions a empreses o organismes públics.   
Article vuité. Ajudes per a la promoció de Centres d'Integració Sòcio-laboral.   
La Conselleria de Treball i Seguretat Social podrà subvencionar qualsevol iniciativa per a la creació d'ocupació de treballadors desocupats amb dificultats subjectives de col·locació, i subjectes a processos de reinserció social en els Centres d'Integració Sòcio-laboral, definits en el Decret 110/1985, de 30 de desembre, del Consell de la Generalitat Valenciana.   
Aquestes ajudes podran consistir en assistències tècniques, que tinguen com a finalitat l'estudi, l'anàlisi i l'execució d'aquests projectes creadors d'ocupació, així com subvencions a la contractació de marginats.   
Article nové  
Les ajudes i subvencions establertes en aquest Decret es concediran, sempre que hi haja disponibilitat pressupostària suficient per a poder atendre-les, amb càrrec al programa 99 1 de Foment d'Ocupació.   
DISPOSICIONS FINALS  
Primera  
La Conselleria de Treball i Seguretat Social és autoritzada per a dictar totes aquelles normes necessàries per a realitzar el que disposa aquest Decret.   
Segona  
Pel que fa als Centres d'Integració Sòcio-laboral s'hi avindrà al que disposa l'article segon del Decret 110/1985, no essent-hi d'aplicació la resta de la part dispositiva de l'esmentada norma.   
Tercera  
Aquest Decret, que tindrà vigència durant l'any 1986, entrarà en vigor l'endemà de la publicació en el Diari Oficial de la Generalitat Valenciana   
València, 21 de març de 1986.   
El President de la Generalitat  
JOAN LERMA I BLASCO  
El Conseller de Treball i Seguretat Social,  
MIQUEL DOMENECH I PASTOR


Còpia Permalink ELI